Марко Ганчев
Песен за мокрия барабан

chitanka.info

Барабанът се намокри.

А пък мокър барабан

като сухия не може

да задумка: дан, дан, дан.

А, напротив — само хърка,

пльоска, плеска, съска, фъска,

сякаш кашля край реката

болна от ангина гъска.

Да, но свикнал е да дава

такт на другите свирачи

барабанът и след него

всеки в тоя такт да крачи.

И макар и мокър, фъска,

пльоска, плеска, съска, хърка,

като мисли, че без него

музиката ще се сбърка.

А пък тя успешно свири

даже с мокър барабан —

всеки инструмент си знае

за какво е изкован.

Сигурно и барабанът

звънко пак ще зазвучи,

ако малко го погреят

утре слънчеви лъчи…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.